《偶阅渊明开岁古诗因和其韵》
宋代·方一夔

开岁倏五十，陶翁感浮休。我生苦后陶，夜梦从之游。

大块无停机，岁月去如流。弃家客东安，泛泛双浮鸥。

羲轩古主人，中古称旦丘。大伦具五常，大法列九畴。

寥寥向千载，孤唱绝众酬。藐然愧前哲，中路肯止不。

逝言晚闻道，恻恻怀长忧。廓落八纮内，俛仰吾何求。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。